তরুণদের বিক্ষোভের দাবানল কক্সবাজারের মহাসড়কে

সিবিএন:
কোটা সংস্কার আন্দোলনের প্লাটফর্ম বৈষম্যবিরোধী ছাত্র আন্দোলনের ডাকা কর্মসূচি কক্সবাজারে শান্তিপূর্ণভাবে পালিত হচ্ছে। সাধারণ শিক্ষার্থীদের পাশাপাশি বিক্ষোভে অংশগ্রহণ করেছে অভিভাবক ও সাধারণ মানুষজন।

শুক্রবার (২ আগষ্ট) জুমার নামাজের পর থেকে বিভিন্ন শিক্ষাপ্রতিষ্ঠানের ছাত্রছাত্রীরা জড়ো হয় শহরের প্রবেশদ্বার লিংক রোডে।

গত কয়েকদিন ধরে সাধারণ শিক্ষার্থীদের শান্তিপূর্ণ কর্মসূচিতে আওয়ামী লীগ-ছাত্রলীগের সশস্ত্র হামলা, আইনশৃঙ্খলা বাহিনীকে নগ্নভাবে ব্যবহার, সরকারের স্বৈরাচারী মনোভাবের বিরুদ্ধে নানা স্লোগান ধরে বিক্ষুব্ধ জনতা। দেশের শান্তি-শৃঙ্খলা ফিরিয়ে আনতে আওয়ামী লীগ সরকারে পতন দাবি তুলেছে তারা।

‘আমার ভাই কবরে খুনি কেন বাহিরে, আমার ভাই খুন কেন শেখ হাসিনা জবাব চাই, লেগেছে রে লেগেছে রক্তে আগুন লেগেছে, সন্ত্রাসীদের আস্তানা জ্বালিয়ে দাও পুড়িয়ে দাও, তুমি কে আমি কে রাজাকার রাজাকার, বায়ান্নের হাতিয়ার গর্জে উঠুক আরেকবার’ ইত্যাদি স্লোগানে মুখরিত হয়ে উঠে পুরো রাজপথ।

সাধারণ শিক্ষার্থীদের টানা কর্মসূচির অংশ হিসেবে জুমাবারেও তারা মাঠে নেমেছে। দেখিয়ে দিয়েছে নিজেদের শক্তি ও ক্ষমতা। প্রতিবাদী জনতার মিছিলে স্লোগানে মুখরিত হয়ে ওঠে লিংক রোডের মহাসড়ক ও আশপাশের এলাকা।

বিক্ষোভের একপাশে পুলিশের বেশ কয়েকটি টিম অবস্থান করতে দেখা গেছে। তবে বিকেল চারটায় এই রিপোর্ট লেখা পর্যন্ত কোন অপ্রীতিকর ঘটনার খবর পাওয়া যায়নি।