সংঘাত কোনোভাবেই কাম্য নয় : চীনা রাষ্ট্রদূত

সিবিএন ডেস্ক:
বাংলাদেশে সরকারি চাকরিতে কোটা সংস্কারের দাবিতে আন্দোলনকারীদের গুলি করে হত্যা ও নির্যাতনের বিষয়ে ঢাকায় নিযুক্ত চীনের রাষ্ট্রদূত ইয়াও ওয়েন বলেছেন, ‘এ ধরনের সংঘাত ও সহিংসতা কোনোভাবেই কাম্য নয়।’

বৃহস্পতিবার (১৮ জুলাই) সচিবালয়ে পররাষ্ট্রমন্ত্রী ড. হাছান মাহমুদের সঙ্গে সাক্ষাৎ শেষে আয়োজিত এক ব্রিফিংয়ে এসব কথা চীনা রাষ্ট্রদূত।

সাংবাদিকদের অপর এক প্রশ্নের জবাবে রাষ্ট্র্রদূত ইয়াও ওয়েন আরও বলেন, ‘চীন বিশ্বাস করে, এ দেশের জনগণ ও সরকার শান্তি প্রতিষ্ঠা ও রক্ষায় পূর্ণভাবে সক্ষম।’

রাষ্ট্রদূতের মাধ্যমে চীনের পররাষ্ট্রমন্ত্রীকে সুবিধাজনক সময়ে বাংলাদেশে আসার আমন্ত্রণ এবং চট্টগ্রামে আরেকটি রোড-টানেল তৈরিতে চীনকে আহ্বান জানান ড. হাছান মাহমুদ।

এদিকে বৈঠকের বিষয়ে পররাষ্ট্র মন্ত্রণালয়ের এক সংবাদ বিজ্ঞপ্তিতে বলা হয়েছে, রোহিঙ্গা প্রত্যাবাসনে সহযোগিতার বিষয় উত্থাপন করলে চীনের এশিয়া বিষয়ক বিশেষ দূত শিগগিরই বাংলাদেশ সফর করবেন বলে জানান চীনের রাষ্ট্রদূত ইয়াও ওয়েন।