সদর থানা থেকে আসামি ছিনিয়ে নেওয়ার চেষ্টা, ৩ পুলিশ সদস্য আহত

নিজস্ব প্রতিবেদক:
যৌথ বাহিনীর হাতে আটক কক্সবাজার সদরের পিএমখালি ইউপি চেয়ারম্যান মোহাম্মদ আব্দুল্লাহকে পুলিশের হাত থেকে ছিনিয়ে নেওয়ার চেষ্টা করা হয়েছে। এসময় পুলিশ এবং আব্দুল্লাহর কর্মীসমর্থকদের মধ্যে ধাওয়া পাল্টা ধাওয়ার ঘটনা ঘটে। এতে ৩ পুলিশ সদস্য আহত হয়েছেন।

সোমবার (২৩ সেপ্টেম্বর) বেলা পৌনে তিনটার দিকে সদর মডেল থানা কম্পাউন্ডেই এই ঘটনা ঘটে। পরে পুলিশ ধাওয়া দিয়ে পরিস্থিতি নিয়ন্ত্রণে নেয়।

কক্সবাজার সদর মডেল থানার ভারপ্রাপ্ত কর্মকর্তা (ওসি) ফয়জুল আজিম নোমান বলেন, পিএমখালি ইউনিয়ন পরিষদের চেয়ারম্যান মোহাম্মদ আব্দুল্লাহকে যৌথ বাহিনী আটক করে কক্সবাজার সদর মডেল থানায় সোপর্দ করার জন্য নিয়ে আসলে পুলিশের গাড়ি থেকে নামানোর সময় সন্ত্রাসী বাহিনী তাকে ছিনিয়ে নেওয়ার চেষ্টা করে। পরে পুলিশ ধাওয়া দিয়ে পরিস্থিতি নিয়ন্ত্রণে নেয়। এসময় কয়েকজন পুলিশ সদস্য আহত হয়।

ওসি বলেন, সিসিটিভি ক্যামেরার ফুটেজ দেখে যারাই এ ঘটনার সাথে জড়িত তাদের বিরুদ্ধে আইনানুগ ব্যবস্থা নেওয়া হবে।